Foto: FAH

VRHBOSANSKI nadbiskup kardinal Vinko Puljić uputio je posebno pismo patrijarhu Srpske pravoslavne crkve (SPC) Irineju u kojemu ga je upozorio kako su neprihvatljivi njegovi istupi u kojima je veličao nastanak Republike Srpske, objavila je u ponedjeljak Katolička tiskovna agencija Biskupske konferencije BiH (KTA).



Kardinal Puljić je pismo Irineju u ime svih biskupa iz BiH uputio još 8. veljače, a izravni povod za to bile su izjave što ih je srpski patrijarh dao u povodu 9. siječnja kojega u RS-u obilježavaju kao dan tog entiteta, objašnjeno je.



Iako je taj praznik Ustavni sud BiH proglasio neustavnim jer odražava samo želje jednog naroda, on je i ove godine pompozno proslavljen, a u Banja Luku su tim povodom tada stigli i srbijanski premijer Aleksandar Vučić te patrijarh Irinej.



"Nevjerica, zgražanje i razočaranje"



Kardinal Puljić je u pismu istaknuo kako je ono što je Irinej tom prigodom kazao u Banja Luci izazvalo "nevjericu, zgražanje i razočarenje".



To se posebice odnosi na Irinejevu tvrdnju kako je Republika Srpska temeljena na "Božoj istini i pravdi", a u kardinalovu pismu stoji kako je takvo što u potpunoj opreci s onim što se zbivalo tijekom rata prouzročivši brojne smrti, progone i patnje.



"Teško da ikome s ovih prostora, a pogotovo Vama, mogu biti nepoznate u nebo vapijuće činjenice koje su u potpunoj suprotnosti s tom tvrdnjom. Budući da pišem u ime Biskupske konferencije BiH, neću navoditi stradanja svih ljudi, iako su ona uistinu velika, nego ću spomenuti samo nekoliko činjenica u vezi sa stradanjima Katoličke crkve na prostorima današnje Republike Srpske napominjući da su ta stradanja bila još veća jer su se srpske oružane postrojbe, nakon Daytonskog sporazuma, morale povući s pojedinih dijelova Bosne i Hercegovine koji danas pripadaju entitetu Federacije BiH. Dopustite da Vas podsjetim na trogodišnje opsjedanje glavnoga grada BiH Sarajeva od strana bivše JNA i srpskih oružanih formacija. Sve sam to i osobno proživio zajedno sa svim građanima koji su, bez presude i krivice, kažnjeni na svakodnevno granatiranje, ubijanje iz snajpera, ranjavanje, žeđ, glad, hladnoću", napisao je Irineju kardinal Puljić.



U zajedničkom pismu biskupa iz BiH srpskog su patrijarha podsjetili kako je prema crkvenim statistikama s prostora koji danas obuhvaća bosanskohercegovački entitet Republika Srpska nasilno protjerano iz svojih domova oko 140 tisuća katolika. U derventskom je dekanatu tako, primjerice, od 50 tisuća katolika danas ostalo njih tek tisuću. U cijeloj RS danas nema više od deset tisuća katolika što je tek šest posto od prijeratnog broja.



Samo u Banja Luci, rodnom gradu kardinala Puljića, ubijena su 122 katolika, a više od 90 posto tamošnjih katolika, te svećenika, redovnika i redovnica, uključujući i majku i najbližu rodbinu biskupa Franje Komarice protjerani su iz svojih domova, stoji u pismu.



U Prijedoru je ubijen 151 katolik, brojna su ubojstva svećenika i časnih sestara, uništene su crkve i samostani, opljačkane kuće prognanih katolika, navodi se u pismu uz isticanje brojnih konkretnih primjera.



"Nitko nije osuđen za zločine"



"Za sve spomenute zločine i još puno više nespomenutih teških zločina, koliko je meni poznato, nitko nije osuđen na nekom od sudova Republike Srpske. Naprotiv, istina se uporno prešućuje i iskrivljuje. Umjesto žrtava, štite se i pomažu zločinci. A to ne može imati nikakve veze s pravdom i istinom, a ponajmanje s onom Božjom i Božjim blagoslovom", napisao je kardinal Puljić poručujući patrijarhu Irineju kako je svojim izjavama "u velikoj pogibelji da na posebno bolan način nanese dodatnu uvredu svim žrtvama... nametnutoga rata, svim patnicima, koji su proživjeli razne torture i obespravljenost".



Katolički biskupi podcrtavaju kako je nedvojbeno da su tijekom rata u BiH stradali i pravoslavni kao i muslimani kao i da sve žrtve treba jednako vrednovati, a onima koji pate zbog posljedica rata valja pomoći.



"Zar se ne bi svi, a posebno mi kojima je povjereno pastirsko služenje, morali zauzeti za one slabe, nemoćne i obespravljene članove i svoje Crkve i svih drugih ljudi tražeći da se isprave nanesene im nepravde", pitanje je upućeno patrijarhu Irineju.



"Bratski Vas pozivam i iskreno molim da nam pomognete izgraditi istinski i trajan mir među svim ovdašnjim ljudima i narodima, te našim Crkvama i vjerskim zajednicama, koji neće biti utemeljen na bezakonju i sili jačega, na iskorjenjivanju drugih i drugačijih nego „na istini Božjoj, na pravdi Božjoj“, jer samo takav mir jest u Bogu utemeljen i može imati zdravu i zajamčenu budućnost kakvu svi mi priželjkujemo", stoji u pismu kardinala Puljića srpskom patrijarhu.